สพฐ. เดินหน้าต่อยอด จากรักการอ่าน สู่การเขียนนิทาน
นางเกศทิพย์ ศุภวานิช รองเลขาธิการคณะกรรมการการศึกษาขั้นพื้นฐาน เปิดเผยว่า ได้ติดตามและเสริมสร้างกำลังใจในกิจกรรมของโครงการ “สพฐ. รักการอ่าน : แก้ปัญหา Learning Loss ด้วยการอ่าน” “เจ้าเสือยอดกตัญญู” เป็นตัวอย่างที่น่าชื่นชมคือ  นักเรียน 3 คน ได้อ่านหนังสือนอกเวลาคนละเรื่อง อย่างตั้งใจและเข้าใจในเนื้อหาสาระ  แก่นของเรื่องที่ได้อ่าน รวมถึงรู้ลักษณะของตัวละครในเรื่องนั้นๆ ได้นำมาเล่าให้ฟัง แล้วร่วมกันสร้างนิทานเรื่องใหม่โดยใช้ลักษณะเด่นของตัวละคร แต่มีการปรับลักษณะนิสัยของตัวละครในเรื่องใหม่ให้มีความแตกต่างจากเดิม เช่น ในเรื่องเดิม เสือ เป็นสัตว์ที่ดุร้าย แต่ในเรื่องใหม่ นักเรียนสร้างตัวละครที่ดุร้ายให้กลายเป็นคนดี นั่นแสดงให้เห็นว่า นักเรียนได้คิด วิเคราะห์ แล้วสร้างสรรค์สิ่งใหม่แล้วยังเสริมสร้างคุณลักษณะที่ดีผ่านตัวละครในนิทานรองเลขาธิการคณะกรรมการการศึกษาขั้นพื้นฐาน กล่าวอีกว่า กระทรวงศึกษาธิการ  ให้ความสำคัญกับการขับเคลื่อนเรื่องการส่งเสริมการอ่านในเด็กและเยาวชน โดยการมอบหนังสืออ่านเพิ่มเติมให้กับห้องสมุดของโรงเรียน และส่งต่อกิจกรรมให้กับเขตพื้นที่และโรงเรียน รวมถึงคุณครูได้ร่วมกันดำเนินการขับเคลื่อนเรื่องการส่งเสริมการอ่าน เพื่อช่วยกันสร้างเสริมคุณค่าให้เกิดกับนักเรียนผ่านการอ่าน การคิด ลงมือปฏิบัติและถ่ายทอดสิ่งที่เข้าใจ เป็นการสร้างสรรค์ที่สามารถสื่อได้ถึงสมรรถนะผู้เรียนได้อย่างชัดเจน